OB kap terug ná hofuitspraak oor fluitjieblasersDie Openbare Beskermer, adv. Busisiwe Mkhwebane. (Foto: Twitter) Die Openbare Beskermer (OB) is op haar perdjie oor wat sy noem die polisie se snedige opmerkings wat daarop dui dat sy nie omsigtig genoeg is wanneer sy ondersoeke doen nie. Adv. Busisiwe Mkhwebane hou ook vol dat dit die polisie se grondwetlike plig is om veiligheid en sekuriteit aan burgers te verskaf. Die stryd tussen Mkhwebane en die minister van polisie, Bheki Cele, spruit uit ŉ verslag waarin sy Cele van nalatigheid, onbehoorlike gedrag en wanadministrasie beskuldig het. Die hooggeregshof in Pretoria het dié verslag Woensdag ongeldig verklaar en ter syde gestel. Mkhwebane het in 2018 aangevoer dat die polisie moet betaal vir private veiligheidsdienste vir die twee fluitjieblasers in die politikus Sindiso Magaqa se moordsaak. Maroela Media het vroeër berig die OB se verslag van 47 bladsye het destyds bevind dat Cele en die polisie se versuim om veiligheidsbeskerming vir Les Stuta en Thabiso Zulu te verskaf, hulle aan die risiko van sluipmoordaanvalle blootgestel het. Die hof het nou bevind dat Mkhwebane verkeerd was om persoonlike beskerming aan die fluitjieblasers van die polisie te eis. Mkhwebane sê egter vandag se instemmingsbevel is die gevolg van Zulu wat die hof in ŉ dringende maar afsonderlike aansoek gevra het om die minister te verplig om hom te beskerm, soos wat die OB in haar verslag aanbeveel het. Die OB sê die hof het Zulu se aansoek toegestaan, maar dat die beskerming waarvoor hy gevra het deur die Nasionale Vervolgingsgesag (NVG) en nié die polisie nie, verskaf moet word. “Dit het die saak tussen die minister en die openbare beskermer hipoteties gemaak en daarom is die instemmingsbevel toegestaan,” het Mkhwebane gesê. Sy sê die hof het nie in die hersieningaansoek wat Cele gebring het óf in Zulu se aansoek die meriete van die saak oorweeg nie.